《武肃王有旨，石桥设斋会，进一诗，共六首》
唐代·吴越僧

南有天台事可尊，孕灵含秀独超群。重重曲涧侵危石，

步步层超踏碎云。金雀每从云里现，异香多向夜深闻。

当知此界非凡界，一道幽奇各自分。

仙源佛窟有天台，今古嘉名遍九垓。石磴嵌空神匠出，

瀑泉雄壮雨声来。景强偏感高僧上，地胜能令远思开。

一等翘诚依此处，自然灵贶作梯媒。

智泉福海莫能逾，亲自王恩运睿谟。感现尽冥心境界，

资持全固道根株。石梁低翥红鹦鹉，烟岭高翔碧鹧鸪。

胜妙重重惟祷祝，永资军庶息灾虞。

凌晨迎请倍精诚，亲散鲜花异处清。罗汉攀枝呈梵相，

超僧倚树现真形。神幡双出红霞动，宝塔全开白气生。

都为王心标意切，满空盈月瑞分明。

幡花宝盖满青川，祈祷迎来圣半千。莫道胜缘无影响，

须知嘉会有因缘。空中长似闻天乐，超畔常疑有地仙。

何必更寻兜率去，重重灵应事昭然。

登云步岭涉烟程，好景随心次第生。圣者已符祥瑞事，

地灵全副祷祈情。洞深重叠拖云湿，滩浅潺湲漱水清。

愿满事圆归去路，便风相送片帆轻。